FI Euroopan unionin virallinen lehti L 171/17

EUROOPAN PARLAMENTIN JA NEUVOSTON ASETUS (EY) N:o 716/2007,

annettu 20 päivänä kesäkuuta 2007,

ulkomaisten osakkuus- ja tytäryhtiöiden rakennetta ja toimintaa koskevista yhteisön tilastoista

(ETA:n kannalta merkityksellinen teksti)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 285 artiklan 1 kohdan,

ottavat huomioon komission ehdotuksen,

ottavat huomioon Euroopan keskuspankin lausunnon (1),

noudattavat perustamissopimuksen 251 artiklassa määrättyä menettelyä (2),

sekä katsovat seuraavaa:

(1) Ulkomaisten osakkuus- ja tytäryhtiöiden rakennetta ja toimintaa koko taloudessa koskevat säännölliset ja korkealaatuiset tilastot ovat olennaisen tärkeitä, jotta ulkomaisessa määräysvallassa olevien yritysten vaikutusta koko Euroopan talouteen voitaisiin riittävällä tavalla arvioida. Tämä helpottaisi myös sisämarkkinoiden toiminnan tehokkuuden ja globalisaation yhteydessä tapahtuvan talouksien vähittäisen yhdentymisen seurantaa. Monikansalliset yritykset ovat tässä yhteydessä merkittävämpiä, mutta ulkomainen määräysvalta voi koskea myös pieniä ja keskisuuria yrityksiä.

(2) Palvelukaupan yleissopimuksen (GATS) ja teollis- ja tekijänoikeuksien kauppaan liittyvistä näkökohdista tehdyn sopimuksen (TRIPS) täytäntöönpanon ja uudelleentarkastelun sekä tulevia sopimuksia koskevien parhaillaan ja tulevaisuudessa käytävien neuvottelujen tueksi tarvitaan asiaan liittyvää tilastotietoa.

(3) Ulkomaisia osakkuus- ja tytäryhtiöitä koskevia tilastoja, joilla mitataan ulkomaisen määräysvallan suoria ja epäsuoria vaikutuksia tiettyjen maiden ja toimialojen työllisyyteen, palkkoihin ja tuottavuuteen, tarvitaan valmisteltaessa talous-, kilpailu-, yritys- ja tutkimuspolitiikkaa sekä tekniseen kehitykseen ja työllisyyteen liittyvää politiikkaa markkinoiden vapauttamisprosessin yhteydessä.

(4) Yhteisön nykyisen lainsäädännön nojalla tuotettu tai eri jäsenvaltioissa saatavilla oleva tieto on riittämätöntä tai tarkoitukseen sopimatonta tai se ei ole riittävän vertailukelpoista ollakseen luotettava perusta komission työlle.

(5) Asetuksella (EY) N:o 184/2005 (3) vahvistetaan yhteinen kehys maksutasetta, kansainvälistä palvelukauppaa ja suoria ulkomaisia sijoituksia koskevien yhteisön tilastojen tuottamiseksi. Maksutasetilastot kattavat vain osittain palvelukaupan yleissopimukseen (GATS) sisältyvät tiedot, joten ulkomaisia osakkuus- ja tytäryhtiöitä koskevien yksityiskohtaisten tilastojen säännöllinen tuottaminen on olennaisen tärkeää.

(6) Yritystoiminnan rakennetilastoista 20 päivänä joulukuuta 1996 annetussa neuvoston asetuksessa (EY, Euratom) N:o 58/97 (4) ja tilastoyksiköistä yhteisön tuotantojärjestelmän havainnointia ja analyysia varten 15 päivänä maaliskuuta 1993 annetussa neuvoston asetuksessa (ETY) N:o 696/93 (5) vahvistetaan yhteinen kehys yhteisössä toimivien yritysten rakennetta ja toimintoja koskevien yhteisön tilastojen keruuta, laatimista, toimittamista ja arviointia varten.

(7) Tilinpidon kokoaminen Euroopan kansantalouden tilinpito- ja aluetilinpitojärjestelmästä yhteisössä 25 päivänä kesäkuuta 1996 annetun neuvoston asetuksen (EY) N:o 2223/96 (6) mukaisesti edellyttää vertailukelpoisia, kattavia ja luotettavia yritystilastoja ulkomaisista osakkuus- ja tytäryhtiöistä.

(8) Kansainvälisen palvelukaupan tilastoja koskevassa Yhdistyneiden Kansakuntien käsikirjassa, Kansainvälisen valuuttarahaston maksutasekäsikirjassa (5. painos) ja Taloudellisen yhteistyön ja kehityksen järjestön suorien ulkomaisten sijoitusten kiinnityspistemääritelmässä määritellään yleiset säännöt, joiden mukaan ulkomaisia osakkuus- ja tytäryhtiöitä koskevat tilastot on kerättävä.

(9) Yhteisön tilastojen tuottamiseen sovelletaan yhteisön tilastoista 17 päivänä helmikuuta 1997 annetun neuvoston asetuksen (EY) N:o 322/97 (7) säännöksiä.

(10) Jäsenvaltiot eivät voi riittävällä tavalla toteuttaa tämän asetuksen tavoitetta, joka on ulkomaisia osakkuus- ja tytäryhtiöitä koskevien vertailukelpoisten tilastojen tuottaminen, vaan se voidaan toiminnan laajuuden ja vaikutuksen takia saavuttaa paremmin yhteisön tasolla, joten yhteisö voi toteuttaa toimenpiteitä perustamissopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on tämän tavoitteen saavuttamiseksi tarpeen.

(11) Tämän asetuksen täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY (8) mukaisesti.

(12) Komissiolle olisi erityisesti siirrettävä toimivalta mukauttaa liitteisiin I ja II sisältyvät määritelmät, liitteen III yksityiskohtaisuuden taso sekä sen perusteella liitteisiin I ja II tehtävät muutokset tarkoituksena panna täytäntöön koetutkimusten tulokset ja määritellä asianmukaiset yhteiset laatustandardit sekä laaturaporttien sisältö ja ajoitus. Koska nämä toimenpiteet ovat laajakantoisia ja niiden tarkoituksena on muuttaa tämän asetuksen muita kuin keskeisiä osia tai täydentää tätä asetusta lisäämällä siihen uusia muita kuin keskeisiä osia, niistä olisi päätettävä päätöksen 1999/468/EY 5 a artiklassa säädettyä valvonnan käsittävää sääntelymenettelyä noudattaen.

(13) Asiassa on kuultu neuvoston päätöksellä 89/382/ETY, Euratom (9) perustettua tilasto-ohjelmakomiteaa ja neuvoston päätöksellä 2006/856/EY (10) perustettua raha-, rahoitus- ja maksutasetilastokomiteaa,

OVAT ANTANEET TÄMÄN ASETUKSEN:

1 artikla

Kohde

Tässä asetuksessa vahvistetaan yhteinen kehys ulkomaisten osakkuus- ja tytäryhtiöiden rakennetta ja toimintoja koskevien yhteisön tilastojen tuottamista varten.

2 artikla

Määritelmät

Tässä asetuksessa tarkoitetaan

a) ’ulkomaisella osakkuus- ja tytäryhtiöllä’ tietoja keräävässä maassa sijaitsevaa yritystä, johon tämän maan ulkopuolella sijaitsevalla institutionaalisella yksiköllä on määräysvaltaa, tai tietoja keräävän maan ulkopuolella sijaitsevaa yritystä, johon tietoja keräävässä maassa sijaitsevalla yrityksellä on määräysvaltaa;

b) ’määräysvallalla’ mahdollisuutta päättää yrityksen yleisestä politiikasta valitsemalla tarpeen mukaan sopivia johtajia. Yrityksen A katsotaan tässä yhteydessä olevan institutionaalisen yksikön B määräysvallassa, jos B:llä on määräysvallassaan – suoraan tai epäsuorasti – yli puolet osakkaiden äänioikeudesta tai yli puolet osakkeista;

c) ’ulkomaisella määräysvallalla’ sitä, että institutionaalisella yksiköllä on määräysvaltaa toisessa maassa sijaitsevaan institutionaaliseen yksikköön nähden;

d) ’sivuliikkeillä’ paikallisia yksiköitä, jotka eivät ole erillisiä oikeushenkilöitä ja jotka ovat riippuvaisia ulkomaisessa määräysvallassa olevista yrityksistä. Niitä kohdellaan asetuksen (ETY) N:o 696/93 liitteessä olevan III jakson B alajakson Selventäviä huomautuksia 3 kohdan f alakohdassa tarkoitettuina yritysmäisinä yhteisöinä;

e) ’ulkomaisia osakkuus- ja tytäryhtiöitä koskevilla tilastoilla’ ulkomaisten osakkuus- ja tytäryhtiöiden kokonaistoimintaa kuvaavia tilastoja;

f) ’ulkomaisten yritysten kyseisessä maassa sijaitsevien osakkuus- ja tytäryhtiöiden liiketoimintaa koskevilla tilastoilla’ tietoja keräävässä maassa sijaitsevien ulkomaisten osakkuus- ja tytäryhtiöiden toimintaa kuvaavia tilastoja;

g) ’kotimaisten yritysten ulkomailla sijaitsevien osakkuus- ja tytäryhtiöiden liiketoimintaa koskevilla tilastoilla’ tietoja keräävässä maassa sijaitsevien institutionaalisten yksiköiden määräysvallassa olevien ulkomailla sijaitsevien osakkuus- ja tytäryhtiöiden toimintaa kuvaavia tilastoja;

h) ’ulkomaisessa osakkuus- ja tytäryhtiössä lopullista määräysvaltaa käyttävällä institutionaalisella yksiköllä’ institutionaalista yksikköä, joka on ylimpänä ulkomaisen osakkuus- ja tytäryhtiön määräysvaltaketjussa ja joka ei ole minkään muun institutionaalisen yksikön määräysvallassa;

i) ’yrityksellä’, ’paikallisella yksiköllä’ ja ’institutionaalisella yksiköllä’ samaa kuin asetuksessa (ETY) N:o 696/93.

3 artikla

Tietojen toimittaminen

Jäsenvaltioiden on toimitettava komissiolle (Eurostatille) ulkomaisia osakkuus- ja tytäryhtiöitä koskevat tiedot liitteissä I, II ja III tarkoitettujen ominaisuustietojen, toimialan ja maantieteellisen erittelyn mukaisesti.

4 artikla

Tietolähteet

1. Jäsenvaltioiden on kerättävä tässä asetuksessa vaaditut tiedot kaikista sopiviksi ja asianmukaisiksi katsomistaan lähteistä, kuitenkin niin, että ne täyttävät 6 artiklassa tarkoitetut laatua koskevat edellytykset.

2. Luonnollisten ja oikeushenkilöiden, joita pyydetään toimittamaan tietoja, on vastatessaan noudatettava määräaikoja ja määritelmiä, jotka jäsenvaltioiden tiedonkeruusta vastaavat kansalliset laitokset tämän asetuksen mukaisesti asettavat.

3. Jos vaadittavia tietoja ei voida kohtuullisin kustannuksin kerätä, voidaan toimittaa parhaat mahdolliset estimaatit, nolla-arvot mukaan lukien.

5 artikla

Koetutkimukset

1. Komissio laatii ohjelman koetutkimuksille, joita asetuksen (EY) N:o 322/97 2 artiklassa tarkoitetut kansalliset viranomaiset tekevät vapaaehtoisesti ulkomaisten yritysten kyseisessä maassa ja kotimaisten yritysten ulkomailla sijaitsevia osakkuus- ja tytäryhtiöitä koskevien tilastojen lisämuuttujista ja erittelyistä.

2. Koetutkimuksilla arvioidaan tiedonkeruun asianmukaisuutta ja toteutettavuutta ottamalla huomioon tietojen saatavuudesta koituva hyöty suhteessa tilastojärjestelmän kustannuksiin ja yrityksille aiheutuviin rasitteisiin.

3. Koetutkimuksia koskeva komission ohjelma on liitteen I ja II mukainen.

4. Koetutkimusten tulosten perusteella komissio toteuttaa tarvittavat ulkomaisten yritysten kyseisessä maassa ja kotimaisten yritysten ulkomailla sijaitsevia osakkuus- ja tytäryhtiöitä koskevien tilastojen täytäntöönpanotoimenpiteet 10 artiklan 3 kohdassa tarkoitettua valvonnan käsittävää sääntelymenettelyä noudattaen.

5. Koetutkimukset on saatettava loppuun viimeistään 19 päivänä heinäkuuta 2010.

6 artikla

Laatustandardit ja kertomukset

1. Jäsenvaltioiden on ryhdyttävä kaikkiin tarvittaviin toimenpiteisiin sen varmistamiseksi, että toimitettujen tietojen laatu vastaa yhteisiä laatustandardeja.

2. Jäsenvaltioiden on toimitettava komissiolle (Eurostatille) selvitys toimitettujen tietojen laadusta, jäljempänä ’laatuselvitykset’.

3. Komissio tarkentaa yhteiset laatustandardit sekä laatuselvitysten sisällön ja ajoituksen 10 artiklan 3 kohdassa tarkoitettua valvonnan käsittävää sääntelymenettelyä noudattaen.

4. Komissio arvioi toimitettujen tietojen laadun.

7 artikla

Suosituskäsikirja

Komissio julkaisee jäsenvaltioiden kanssa yhteistyössä suosituskäsikirjan, joka sisältää tarvittavat määritelmät ja lisäohjeita tämän asetuksen nojalla tuotettavista yhteisön tilastoista.

8 artikla

Aikataulu ja poikkeukset

1. Jäsenvaltiot keräävät tiedot liitteiden I ja II mukaisen täytäntöönpanoaikataulun mukaisesti.

2. Komissio voi 10 artiklan 2 kohdassa tarkoitettua sääntelymenettelyä noudattaen myöntää jäsenvaltioille rajoitetuksi ajaksi poikkeuksia tämän asetuksen säännöksistä siirtymäaikana, joka voi olla enintään neljä vuotta liitteissä I ja II tarkoitetusta ensimmäisestä viitevuodesta, jos jäsenvaltioiden kansallisiin järjestelmiin on tehtävä suuria mukautuksia.

9 artikla

Täytäntöönpanotoimenpiteet

1. Seuraavat tämän asetuksen täytäntöönpanoa koskevat toimenpiteet hyväksytään 10 artiklan 2 kohdassa tarkoitettua sääntelymenettelyä noudattaen:

a) toimenpiteet, joilla luodaan sopiva formaatti ja menettely jäsenvaltioiden tulosten lähettämistä varten; ja

b) toimenpiteet, joilla myönnetään 8 artiklan 2 kohdan mukaisesti jäsenvaltioille poikkeuksia, mukaan lukien koetutkimusten jälkeen asetettavia uusia vaatimuksia koskevat poikkeukset, jos jäsenvaltioiden kansallisiin järjestelmiin on tehtävä suuria mukautuksia.

2. Seuraavat toimenpiteet, joilla muutetaan tämän asetuksen muita kuin keskeisiä osia myös täydentämällä sitä lisäämällä uusia muita kuin keskeisiä osia, hyväksytään 10 artiklan 3 kohdassa tarkoitettua valvonnan käsittävää sääntelymenettelyä noudattaen:

a) toimenpiteet, joilla mukautetaan liitteissä I ja II olevia määritelmiä, liitteessä III lueteltua yksityiskohtaisuuden tasoa ja liitteitä I ja II kaikkien näistä johtuvien muutosten huomioon ottamiseksi;

b) toimenpiteet, joilla pannaan koetutkimusten tulokset täytäntöön 5 artiklan 4 kohdan mukaisesti;

c) toimenpiteet, joilla määritellään asianmukaiset yhteiset laatustandardit sekä laatuselvitysten sisältö ja ajoitus 6 artiklan 3 kohdan mukaisesti.

3. Erityisesti on otettava huomioon periaate, jonka mukaan tällaisten toimenpiteiden hyötyjen on oltava niiden kustannuksia merkittävämpiä, ja periaate, jonka mukaan jäsenvaltioille tai yrityksille aiheutuvien taloudellisten lisärasitteiden on pysyttävä kohtuullisina.

10 artikla

Komitea

1. Komissiota avustaa tilasto-ohjelmakomitea, jäljempänä ’komitea’.

2. Jos tähän kohtaan viitataan, sovelletaan päätöksen 1999/468/EY 5 ja 7 artiklaa ottaen huomioon mainitun päätöksen 8 artiklan säännökset.

Päätöksen 1999/468/EY 5 artiklan 6 kohdassa tarkoitettu määräaika vahvistetaan kolmeksi kuukaudeksi.

3. Jos tähän kohtaan viitataan, sovelletaan päätöksen 1999/468/EY 5 a artiklan 1–4 kohtaa ja 7 artiklaa ottaen huomioon mainitun päätöksen 8 artiklan säännökset.

4. Euroopan keskuspankki ja kansalliset keskuspankit voivat osallistua komitean kokouksiin tarkkailijoina.

11 artikla

Yhteistyö raha-, rahoitus- ja maksutasetilastokomitean kanssa

Tämän asetuksen täytäntöönpanossa komissio pyytää raha-, rahoitus- ja maksutasetilastokomitean lausuntoa kaikista mainitun komitean toimivaltaan kuuluvista toimenpiteistä, erityisesti kaikista toimenpiteistä, jotka koskevat tietojen keräämisessä ja tilastollisessa käsittelyssä sekä tulosten käsittelyssä ja toimittamisessa tapahtuvaa mukauttamista taloudelliseen ja tekniseen kehitykseen.

12 artikla

Täytäntöönpanokertomus

Komissio antaa viimeistään 19 päivänä heinäkuuta 2012 Euroopan parlamentille ja neuvostolle tämän asetuksen täytäntöönpanoa koskevan kertomuksen. Kertomuksessa erityisesti

a) arvioidaan tuotettujen tilastojen laatu;

b) arvioidaan tuotettujen tilastojen ansiosta yhteisölle, jäsenvaltioille sekä tilastotietojen toimittajille ja käyttäjille koituneet hyödyt suhteessa kustannuksiin;

c) arvioidaan koetutkimusten edistymistä ja täytäntöönpanoa; ja

d) yksilöidään alat, joilla tilastoja voidaan parantaa, ja muutokset, joita pidetään saatujen tulosten ja niihin liittyvien kustannusten perusteella tarpeellisina.

13 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Strasbourgissa 20 päivänä kesäkuuta 2007. Euroopan parlamentin puolesta Puhemies H.-G. PÖTTERING Neuvoston puolesta Puheenjohtaja G. GLOSER

(1) EUVL C 144, 14.6.2005, s. 14.

(2) Euroopan parlamentin lausunto, annettu 12. joulukuuta 2006 (ei vielä julkaistu virallisessa lehdessä), ja neuvoston päätös, tehty 25. toukokuuta 2007.

(3) EUVL L 35, 8.2.2005, s. 23, asetus sellaisena kuin se on muutettuna komission asetuksella (EY) N:o 602/2006 (EUVL L 106, 19.4.2006, s. 10).

(4) EYVL L 14, 17.1.1997, s. 1, asetus sellaisena kuin se on viimeksi muutettuna Euroopan parlamentin ja neuvoston asetuksella (EY) N:o 1893/2006 (EUVL L 393, 30.12.2006, s. 1).

(5) EYVL L 76, 30.3.1993, s. 1, asetus sellaisena kuin se on viimeksi muutettuna Euroopan parlamentin ja neuvoston asetuksella (EY) N:o 1882/2003 (EUVL L 284, 31.10.2003, s. 1).

(6) EYVL L 310, 30.11.1996, s. 1, asetus sellaisena kuin se on viimeksi muutettuna Euroopan parlamentin ja neuvoston asetuksella (EY) N:o 1267/2003 (EUVL L 180, 18.7.2003, s. 1).

(7) EYVL L 52, 22.2.1997, s. 1, asetus sellaisena kuin se on muutettuna asetuksella (EY) N:o 1882/2003.

(8) EYVL L 184, 17.7.1999, s. 23, päätös sellaisena kuin se on muutettuna päätöksellä 2006/512/EY (EUVL L 200, 22.7.2006, s. 11).

(9) EYVL L 181, 28.6.1989, s. 47.

(10) EUVL L 332, 30.11.2006, s. 21.

LIITE I YHTEINEN MODUULI ULKOMAISTEN YRITYSTEN KYSEISESSÄ MAASSA SIJAITSEVIEN OSAKKUUS- JA TYTÄRYHTIÖIDEN LIIKETOIMINTAA KOSKEVISTA TILASTOISTA 1 JAKSO Tilastoyksikkö Tilastoyksiköitä ovat kaikki yritykset ja kaikki sivuliikkeet, jotka ovat 2 artiklan määritelmän mukaisesti ulkomaisessa määräysvallassa. 2 JAKSO Ominaisuustiedot Seuraavat yritystoiminnan rakennetilastoja varten vahvistetuista ominaisuustietojen määritelmistä 17 päivänä joulukuuta 1998 annetussa komission asetuksessa (EY) N:o 2700/98 (1) määritellyt ominaisuustiedot kerätään: Koodi Otsake 11 11 0 Yritysten lukumäärä 12 11 0 Liikevaihto 12 12 0 Tuotannon arvo 12 15 0 Arvonlisäys tuotannontekijähintaan 13 11 0 Tavaroiden ja palvelujen ostot yhteensä 13 12 0 Sellaisinaan jälleenmyytäväksi hankittujen tavaroiden ja palvelujen ostot yhteensä 13 31 0 Henkilöstömenot 15 11 0 Bruttoinvestoinnit aineelliseen käyttöomaisuuteen 16 11 0 Työhön osallistuvien lukumäärä 22 11 0 Yrityksen sisäiset tutkimus- ja kehittämiskustannukset yhteensä (2) 22 12 0 Tutkimus- ja kehittämishenkilöstön lukumäärä yhteensä (2) Jos Työhön osallistuvien lukumäärää ei ole saatavilla, kerätään sen sijaan Palkatun henkilöstön lukumäärä (koodi 16 13 0). Muuttujat Yrityksen sisäiset tutkimus- ja kehittämiskustannukset yhteensä (koodi 22 11 0) ja Tutkimus- ja kehittämishenkilöstön lukumäärä yhteensä (koodi 22 12 0) kerätään ainoastaan NACE:n pääluokista C, D, E ja F. NACE:n pääluokasta J kerätään ainoastaan Yritysten lukumäärä, Liikevaihto (3) sekä Työhön osallistuvien lukumäärä (tai vaihtoehtoisesti palkatun henkilöstön lukumäärä). 3 JAKSO Yksityiskohtaisuus Tiedot toimitetaan käsitteen ”ulkomaisessa osakkuus- ja tytäryhtiössä lopullista määräysvaltaa käyttävä institutionaalinen yksikkö” mukaisesti maantieteellisen erittelyn tasolta 2-IN yhdistettynä toimintakohtaisen erittelyn tasoon 3 liitteen III mukaisesti sekä maantieteellisen erittelyn tasolta 3 yhdistettynä yritystoimintaan. 4 JAKSO Ensimmäinen viitevuosi ja tilastojakso 1. Ensimmäinen viitevuosi, jolta vuositilastot kerätään, on kalenterivuosi, jona tämä asetus tulee voimaan. 2. Jäsenvaltiot toimittavat tiedot jokaiselta kalenterivuodelta sen jälkeen. 3. Ensimmäinen viitevuosi, jolta muuttujat Yrityksen sisäiset tutkimus- ja kehittämiskustannukset yhteensä (koodi 22 11 0) sekä Tutkimus- ja kehittämishenkilöstön lukumäärä yhteensä (koodi 22 12 0) kerätään, on vuosi 2007. 5 JAKSO Tulosten toimittaminen Tulokset toimitetaan 20 kuukauden kuluessa viitevuoden päättymisestä. 6 JAKSO Kertomukset ja koetutkimukset 1. Jäsenvaltiot toimittavat komissiolle kertomuksen tätä yhteistä moduulia varten kerättävän tilastotiedon määritelmästä, rakenteesta ja saatavuudesta. 2. Komissio käynnistää tämän liitteen yksityiskohtaisuuden tason mukaiset koetutkimukset, jotka asetuksen (EY) N:o 322/97 2 artiklassa tarkoitetut kansalliset viranomaiset toteuttavat tämän asetuksen 5 artiklan mukaisesti. 3. Koetutkimuksilla arvioidaan tietojen hankkimisen toteutettavuutta ottamalla huomioon tietojen saatavuudesta koituva hyöty suhteessa niiden keräämisestä aiheutuviin kustannuksiin ja yrityksille aiheutuviin rasitteisiin. 4. Koetutkimukset tehdään seuraavien ominaisuustietojen osalta: Koodi Otsake Tavaroiden ja palvelujen vienti Tavaroiden ja palvelujen tuonti Yritysryhmän sisäinen tavaroiden ja palvelujen vienti Yritysryhmän sisäinen tavaroiden ja palvelujen tuonti Vienti, tuonti sekä yritysryhmän sisäinen vienti ja tuonti jaetaan tavaroihin ja palveluihin. 5. Koetutkimukset tehdään myös tiedonkeruun toteutettavuuden arvioimiseksi NACE:n pääluokkien M, N ja O toimialoilta sekä muuttujien Yrityksen sisäiset tutkimus- ja kehittämiskustannukset yhteensä (koodi 22 11 0) sekä Tutkimus- ja kehittämishenkilöstön lukumäärä yhteensä (koodi 22 12 0) keruusta NACEn pääluokkien G, H, I, K, M, N ja O toimialoilta. Koetutkimuksia tehdään myös tietojen erittelystä kokoluokkiin pääluokan 2 mukaan Työhön osallistuvien lukumääränä mitattuna, jotta tällaisen erittelyn merkitystä, toteutettavuutta ja kustannuksia voidaan arvioida. (1) EYVL L 344, 18.12.1998, s. 49, asetus sellaisena kuin se on viimeksi muutettuna asetuksella (EY) N:o 1670/2003 (EUVL L 244, 29.9.2003, s. 74). (2) Muuttujat 22 11 0 ja 22 12 0 ilmoitetaan joka toinen vuosi. Jos kokonaisliikevaihto tai palkatun henkilöstön lukumäärä NACE Rev 1.1:n pääluokkien C–F jollain kaksinumerotasolla on jossain jäsenvaltiossa alle yksi prosenttia yhteisön kokonaismäärästä, ominaisuustietoihin 22 11 0 ja 22 12 0 liittyviä, tämän asetuksen edellyttämiä tilastoja varten tarvittavia tietoja, ei tarvitse kerätä. (3) NACE Rev. 1.1:n kaksinumerotasolla 65 liikevaihto korvataan tuotannon arvolla.

LIITE II YHTEINEN MODUULI KOTIMAISTEN YRITYSTEN ULKOMAILLA SIJAITSEVIEN OSAKKUUS- JA TYTÄRYHTIÖIDEN LIIKETOIMINTAA KOSKEVISTA TILASTOISTA 1 JAKSO Tilastoyksikkö Tilastoyksiköitä ovat kaikki ulkomailla sijaitsevat yritykset ja sivuliikkeet, jotka ovat 2 artiklan määritelmien mukaisesti sellaisen institutionaalisen yksikön määräysvallassa, joka sijaitsee tietoja keräävässä maassa. 2 JAKSO Ominaisuustiedot Kerätään asetuksen (EY) N:o 2700/98 liitteessä määritellyt seuraavat ominaisuustiedot: Koodi Nimi 12 11 0 Liikevaihto 16 11 0 Työhön osallistuvien lukumäärä 11 11 0 Yritysten lukumäärä Jos Työhön osallistuvien lukumäärää ei ole saatavilla, kerätään sen sijaan Palkatun henkilöstön lukumäärä (koodi 16 13 0). 3 JAKSO Yksityiskohtaisuus Tiedot toimitetaan ulkomaisen osakkuus- tai tytäryhtiön yksityiskohtaisten sijaintimaata koskevien tai toimintakohtaisten tasojen mukaisesti eriteltyinä liitteen III mukaisesti. Sijaintimaata koskeva toimintakohtainen taso yhdistetään seuraavasti: — Maantieteellisen erittelyn taso 1 ja toimintakohtaisen erittelyn taso 2. — Maantieteellisen erittelyn taso 2-OUT ja toimintakohtaisen erittelyn taso 1. — Maantieteellisen erittelyn taso 3 ja ainoastaan kokonaistoimintaa koskevat tiedot. 4 JAKSO Ensimmäinen viitevuosi ja tilastojakso 1. Ensimmäinen viitevuosi, jolta vuositilastot kerätään, on kalenterivuosi, jona tämä asetus tulee voimaan. 2. Jäsenvaltiot toimittavat tiedot jokaiselta kalenterivuodelta sen jälkeen. 5 JAKSO Tulosten toimittaminen Tulokset toimitetaan 20 kuukauden kuluessa viitevuoden päättymisestä. 6 JAKSO Kertomukset ja koetutkimukset 1. Jäsenvaltiot toimittavat komissiolle kertomuksen tätä yhteistä moduulia varten kerättävän tilastotiedon määritelmästä, rakenteesta ja saatavuudesta. 2. Komissio käynnistää tämän liitteen yksityiskohtaisuuden tason mukaiset koetutkimukset, jotka asetuksen (EY) N:o 322/97 2 artiklassa tarkoitetut kansalliset viranomaiset toteuttavat tämän asetuksen 5 artiklan mukaisesti. 3. Koetutkimuksilla arvioidaan tietojen hankkimisen merkitystä ja toteutettavuutta ottamalla huomioon tietojen saatavuudesta koituva hyöty suhteessa niiden keräämisestä aiheutuviin kustannuksiin ja yrityksille aiheutuviin rasitteisiin. 4. Koetutkimukset toteutetaan seuraavista ominaisuuksista: Koodi Nimi 13 31 0 Henkilöstömenot Tavaroiden ja palvelujen vienti Tavaroiden ja palvelujen tuonti Yritysryhmän sisäinen tavaroiden ja palvelujen vienti Yritysryhmän sisäinen tavaroiden ja palvelujen tuonti 12 15 0 Arvonlisäys tuotannontekijähintaan 15 11 0 Bruttoinvestoinnit aineelliseen käyttöomaisuuteen